Miljardêr-sakeman vat Trump aan in verkiesingMichael Bloomberg (Foto: Mike Bloomberg/Facebook) Die Amerikaanse federale verkiesingskomitee (FEC) het Donderdag aangekondig dat Michael Bloomberg, voormalige burgemeester van New York en skatryk sakeman, as die Demokratiese presidentskandidaat aan die 2020-presidentsverkiesing in dié land gaan deelneem. Bloomberg het ’n verklaring van kandidaatskap by die FEC ingedien en sy amptelike veldtogkomitee, Mike Bloomberg 2020, geregistreer. Bloomberg is die eienaar van Bloomberg LP, ŉ finansiële, sagteware, data- en media-maatskappy. Volgens sy eie webtuiste is hy die 14de rykste persoon ter wêreld en die negende rykste in die VSA. Volgens The Washington Post het Bloomberg vroeër vandeesjaar besluit om nie as presidentskandidaat te staan nie omdat hy glo dit sou moeilik wees om die Demokratiese benoeming te wen. Hy het later besluit hy is die geskikte presidentskandidaat vir die party omdat hy oor jare se politieke ervaring beskik en ’n beter kans het om pres. Donald Trump te klop. Bloomberg beoog om miljoene dollar te bestee op ’n kieserregistrasiestasie met die doel om Trump se kandidaatskap in die wiele te ry. Volgens Stephen Benjamin, medevoorsitter van die Mike Bloomberg 2020-veldtog en ook burgemeester van Columbia, is dié veldtog uniek, met ’n daadwerklike fokus op die kiesers en burgers op voetsoolvlak. Fox News berig dié 77-jarige miljardêr en voormalige burgemeester beplan om soveel as 20 miljoen dollar aan sy veldtog te bestee. Volgens Forbes het hy ’n netto waarde van sowat 53 miljard dollar. Bloomberg is veral passievol oor klimaatsverandering. Bloomberg was van 2002 tot 2013 burgemeester van New York en is ook die stigter van die Bloomberg News-agentskap.